Öll heitavatns- og rafmagnsframleiðsla í Nesjavallavirkjun hefur legið niðri í morgun vegna sprengingar sem varð í tengivirki Landsnets.
Sprengingin varð um klukkan sex í morgun og í kjölfar hennar sló aflvélum Nesjavallavirkjunar út. Slökkvilið var kallað út til þess að reykræsta eftir sprenginguna, en umfang tjónsins er enn óljóst. Raforka verður skert til stórnotenda, en starfsfólk metur nú afleiðingarnar og hversu mikilla skerðinga þurfi að grípa til.
Berglind Rán Ólafsdóttir, framkvæmdastýra Orku náttúrunnar segir ekki ljóst hvað olli sprengingunni, en mikið mildi sé að engin slys hafi orðið á fólki.
Nei við erum ekki byrjuð í orsakagreiningu, nú erum við í rauninni að ná utan um umfangið, hvað það er sem þarf að gera. Og í framhaldinu munum við fara í frekari skoðun á þessu. Sko eins og staðan er núna er eina sem er ljóst að við þurfum að skerða stórnotendur, ef að fer allt á besta veg mun þetta ekki hafa afleiðingar á almenning en við munum vita betur hvernig þetta liggur svona upp úr hádeginu.
